Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 393/12/5506	Martin, 5.10.2012
EEČ : 2-40-133-2012

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 156 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Martin
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 16.06.2012 v čase okolo 20.30 hod. v Martine, na ul. XXXXX v byte č. 12 počas slovnej potýčky fyzicky napadla svojho manžela XXXXX, nar. XXXXX, trvale bytom  XXXXX, XXXXX, a to tak, že ho niekoľkokrát udrela do oblasti tváre, čím v dôsledku jej konania utrpel XXXXX, nar. XXXXX zranenia na ľavom uchu - traumatickú štrbinovú perforáciu blanky bubienka so zakrvácaním, ktoré si vyžadujú dobu liečenia v trvaní 7 až 14 dní,   
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ XXXXX-východ uznesením pod ČVS:ORP-XXXXX-2012 z 25.07.2012 podľa 199 ods. 1 Tr. por. začal trestné stíhanie a zároveň podľa § 206 ods. 1 Tr. por. vzniesol obvinenie XXXXX, nar. XXXXX, pre prečin ublíženia na zdraví podľa § 156 ods. 1, ods. 2 písm. a/ Tr. zák. na tom skutkovom základe, ako je uvedené vo výrokovej časti tohto  uznesenia.

Podľa § 216 ods. 1  Tr. por. v konaní o prečine, na ktorý zákon ustanovuje trest odňatia slobody, kde horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Za prečin ublíženia na zdraví podľa § 156 ods. 1, ods. 2 písm. a/ Tr. zák., je možné uložiť trest odňatia slobody na jeden rok až tri roky.

Po preskúmaní predmetného spisového materiálu som zistil, že obv. XXXXX sa vo svojej výpovedi ku skutku, ktorý sa jej kladie za vinu priznala a tento oľutovala. Uviedla, že v budúcnosti sa už nič také opakovať nebude. 

Obvinená nemá záznam v registri priestupkov a z odpisu registra trestov vyplýva, že doteraz nebola ani trestne stíhaná. 

Vyhodnotením všetkých vykonaných dôkazov jednotlivo i v ich súhrne a s prihliadnutím na vyššie uvedené skutočnosti možno konštatovať, že v predmetnej trestnej veci sú splnené formálne i materiálne podmienky na postup podľa § 216 ods. 1 Tr. por., keďže obvinená vyhlásila, že spáchala skutok, ktorý sa jej kladie za vinu a nie sú odôvodnené pochybnosti o tom, že toto vyhlásenie bolo vykonané slobodne, vážne a zrozumiteľne a takýto postup možno považovať za dostačujúci za účelom prevýchovy páchateľa. Mám za to, že rozhodnutie o podmienečnom zastavení možno považovať za dostačujúce a primerané aj vzhľadom na osobu páchateľa, ktorý doteraz nebol priestupkovo riešený ani trestaný. Poškodený si voči obvinenej nárok na náhradu škody neuplatnil.

Z dôvodu vyššie uvedených skutočností som rozhodol tak, ako je uvedené vo výrokovej časti tohto uznesenia. 
	
	Prokurátor zároveň podľa ustanovenia § 216 ods. 2 Tr. por. určil obvinenej prihliadajúc i na následok spôsobený trestným činom a jej postoj k trestnej činnosti primeranú  primeranú skúšobnú dobu vo výmere 12 mesiacov, pričom bude sledovať, či v jej priebehu obvinená vedie riadny život a nedopúšťa sa trestnej činnosti. Ak zistí že sa naplnili zákonné ustanovenia, rozhodne, že obvinená sa osvedčila, čo bude mať za následok zastavenia trestného stíhania. V ostatnom prípade rozhodne, že v trestnom stíhaní sa bude pokračovať. Skúšobná doba sa začína právoplatnosťou uznesenia o podmienečnom zastavení trestného stíhania.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Ťažiar
prokurátor